大笑鳥
作者：王洋
朝代：宋

paragraphs: 夜聞慨欬如老翁，若悲若嘯空山中。
老妻幼子疑問我，此名何物來何從。
我知此物不常有，豈解招祥宜報咎。
狐鳴梟噪殆所傳，惟祝停聲聲轉久。
明朝問人此何鳥，僧言此鳥名大笑。
幸災樂禍撼主人，僥倖前知非善告。
我聞此語益悽然，我從坎壈今有年。
若徒報禍未報死，子之告我何遷延。
異時白骨滿城郭，此時子笑何人前。
昔年長沙賈太傅，鵩鳥飛鳴告其故。
滔滔宇宙鵩安知，應怪達人任來去。
窗前靈鵲人樂聞，谷鶯上下長和鳴。
汝曾不效乃效此，汝性險遠知難更。
汝其更笑我自娯，取酒與爾同歌呼。